Diari Oficial de la Generalitat Valenciana


Sumari del DOGV 9026, del 23-02-2021 (2021/1692)

DECRET LLEI 4/2021, de 19 de febrer, del Consell, de mesures extraordinàries per a la concessió d'ajudes a persones físiques o jurídiques explotadores d'establiments públics d'oci nocturn, per la Covid-19.
-------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2021/02/19/4**

### Versions

 07/07/2021 - Actualitat  Text inicial: 24/02/2021 - 06/07/2021 

### Dades del document

Número de DOGV
:   9026

Data del DOGV
:   23-02-2021

Secció del DOGV
:   I. DISPOSICIONS GENERALS

Número del document
:   2021/1692


Data del document
:   19-02-2021

Organisme emissor
:   Presidència de la Generalitat

Tipus de document
:   Decret llei

Anàlisi jurídica

 Descriptors 

:   * ajuda pública
    * xicotet comerç
    * malaltia infecciosa
    * establiment
    * legislació
    * política sanitària

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 07.07.2021 -**

 

**Decret llei 4/2021, de 19 de febrer, del Consell, de mesures extraordinàries per a la concessió d'ajudes a persones físiques o jurídiques explotadores d'establiments públics d'oci nocturn, per la Covid-19.**

 

**[(DOGV núm. 9026 de 23.02.2021)](https://dogv.gva.es/datos/2021/02/23/pdf/2021_1692.pdf) Ref. 001636/2021**

 

 

PREÀMBUL

 

I

 

L’acord del 14 d’agost de 2020 del Consell Interterritorial del Sistema Nacional de Salut sobre la declaració d’actuacions coordinades en salut pública per a respondre davant la situació d’especial risc derivada de l’increment de casos positius per Covid-19 va valorar que els establiments públics d’oci nocturn constituïen l’origen dels brots epidèmics amb major nombre de casos associats, que afectava grups grans de població, difícilment identificables, amb orígens geogràfics molt diversos, grups que, pels grans problemes de localització, dificultaven l’aplicació primerenca i eficaç de mesures de control.

Aquest acord va establir que el tancament obligat de discoteques, sales de ball i bars de copes amb actuacions musicals en directe i sense, entre altres, es declarara com a actuació coordinada en salut pública per a respondre a la situació d’especial risc derivada de l’increment de casos positius per la Covid-19, d’acord amb el que s’estableix en l’article 65 de la Llei 16/2003, de 28 de maig, de cohesió i qualitat del Sistema Nacional de Salut.

En compliment d’aquest, i en l’àmbit territorial de la Comunitat Valenciana, la consellera de Sanitat Universal i Salut Pública va aprovar, el 17 d’agost de 2020, una resolució per a l’adopció de les mesures establides en el referit acord del Consell Interterritorial del Sistema Nacional de Salut, en la qual es va establir l’aplicació a tota la Comunitat Valenciana, amb caràcter transitori, de la suspensió de l’activitat dels establiments públics sota la figura de discoteques, sales de ball, karaoke i bars de copes amb actuacions musicals en directe i sense, de conformitat amb l’així establit en l’Ordre ministerial de Sanitat, de 14 d’agost de 2020, d’aprovació de la Declaració d’actuacions coordinades en salut pública per a respondre davant la situació d’especial risc derivada de l’increment de casos positius per la Covid-19.

L’esmentada suspensió d’activitat dels establiments públics d’oci nocturn abans indicats ha sigut prorrogada per diverses resolucions de la consellera de Sanitat Universal i Salut Pública. En aquest sentit, s’han aprovat les resolucions de 19 de gener de 2021, de 29 de gener de 2021 i de 12 de febrer de 2021, l’última de les quals prorroga aquesta mesura fins a les 23.59 hores del dia 1 de març de 2021.

D’altra banda, estudis macroeconómics del Banc d’Espanya mostren que resulta palés que els sectors que s’han vist més afectats per la pandèmia i que acusen una major intensitat de pèrdua de valor afegit són els d’hostaleria, turisme i oci, i per tant han de ser els sectors prioritaris a l’hora de rebre ajudes extraordinàries per a pal·liar els efectes de la crisi. En aquest sentit, entre les mesures a adoptar, de caràcter extraordinari i urgent, ha de donar-se prioritat a aquelles que perseguisquen minimitzar l’impacte en la destrucció de l’ocupació que afecta, d’una manera molt especial, empreses i persones treballadores autónomes que han hagut de suspendre temporalment la seua activitat o baixar la seua producció de béns i serveis, a conseqüència de la pandèmia.

En aquest context, cal habilitar, per part de la Generalitat, una línia d’ajudes directes destinada a compensar des de l’Administració, i en la mesura que siga possible, els negatius efectes que sobre l’economia i l’ocupació vinculada a l’activitat d’oci nocturn està tenint l’obligada suspensió d’activitat dels establiments públics amb llicència d’obertura de discoteques, sales de ball, sales de festa, pubs i aquells altres que, compartint horari i dotacions, efectuen de fet una activitat assimilable a l’oci nocturn, com és el cas dels cafés teatre, cafés cantant o cafés concert. La necessitat d’habilitar una línia d’ajudes ve motivada per les raons d’interés económic i social abans exposades i la seua dificultat de convocatória pública.

Per a aconseguir aquesta finalitat, en el Diari Oficial de la Generalitat Valenciana de 22 de gener de 2021, s’ha publicat la Resolució de 20 de gener de 2021, de la consellera de Justícia, Interior i Administració Pública, sobre delegació de les competències de promoció, foment i ajudes derivades de Llei 14/2010, de 3 de desembre, d’espectacles públics, activitats recreatives i establiments públics en favor de Turisme Comunitat Valenciana, resolució en la motivació de la qual es destaca que la Generalitat ha acordat abordar mesures económiques destinades a la recuperació dels sectors més afectats per l’obligada paralització de l’activitat a conseqüència de la pandèmia ocasionada per la Covid-19 i que, en nom del principi d’agilitat administrativa, es considera imprescindible que Turisme Comunitat Valenciana gestione la convocatória i tramitació de la línia d’ajudes directes als establiments públics d’oci nocturn, de manera paral·lela a la de la seua própia convocatória d’ajudes a les persones professionals del sector turístic i empreses turístiques que desenvolupen les seues activitats en la Comunitat Valenciana.

Les ajudes directes articulades a través d’aquest decret llei tindran com a beneficiàries les persones i entitats que ostenten l’explotació económica dels establiments públics d’oci nocturn que a continuació es relacionen: pub, café cantant, café concert, café teatre, discoteques, sales de ball i sales de festa, aquestes ajudes no suposen cap incidència sobre la normativa de rang legal (Llei 14/2010, de 3 de desembre, de la Generalitat, d’espectacles públics, activitats recreatives i establiments públics de la Comunitat Valenciana) o reglamentari a la qual estan subjectes els referits establiments.

Concorren circumstàncies singulars i raons d’interés públic, social, económic i humanitari que dificulten la convocatória d’ajudes i justifiquen el seu atorgament en règim de concessió directa, d’acord amb el que preveu l’article 22, apartat 2.c de la Llei 38/2003, de 17 de novembre, general de subvencions.

 

II

 

La jurisprudència del Tribunal Constitucional ha donat suport a l’aprovació de disposicions de caràcter socioeconómic mitjançant l’instrument normatiu del reial decret llei en aquells casos en els quals s’aprecie una motivació explícita i raonada de la necessitat i urgència de la mesura.

La necessitat de la norma s’ha afirmat en els casos de conjuntures económiques problemàtiques que exigeixen una ràpida resposta. Així mateix, la urgència s’ha acceptat quan la dilació en el temps de l’adopció de la mesura de què es tracte podria generar algun perjudici.

La justificació de la utilització de l’instrument del decret llei es basa igualment en una dilatada jurisprudència del Tribunal Constitucional, els requisits del qual aquesta norma compleix. Així, cal recordar que el Tribunal Constitucional, en les sentències 6/1983, de 4 de febrer, F. 5; 11/2002, de 17 de gener, F. 4; 137/2003, de 3 de juliol, F. 3, i 189/2005, de 7 juliol, F. 3, ha vinculat la utilització d’aquesta norma a la solució d’una situació concreta que, dins dels objectius de l’órgan emissor, i per raons difícils de preveure, requereix una acció normativa immediata en un termini més breu que el requerit per la via normal o pel procediment d’urgència per a la tramitació parlamentària de les lleis.

En concret, la doctrina constitucional continguda en la STC 61/2018 (UNL 0105/505168), que recull la jurisprudència anterior més rellevant, indica que l’ús del decret llei s’ha acceptat en situacions que s’han qualificat de «conjuntures económiques problemàtiques».

Les dades exposades constaten que la Comunitat Valenciana travessa una greu situació de crisi económica i social derivada de la pandèmia provocada per la Covid-19, situació que requereix l’aprovació d’instruments jurídics específics i d’urgència orientats a pal·liar-ne els efectes.

De més a més, cal contemplar que correspon al Consell, en aquesta mena de normes, la realització d’un judici polític o d’oportunitat (SSTC 61/2018, de 7 de juny, FJ 4 (IED 8193/505168) i 142/2014, d’11 de setembre, FJ 3 (HHZ 9365/166324)) sobre la conjuntura i la motivació de la norma. En aquest aspecte, les dades expressades acrediten de manera suficient els motius d’oportunitat per a l’adopció d’aquesta norma, la qual respon en tots els seus termes a la finalitat legítima d’aprovar mesures que contribuïsquen a abordar de manera immediata l’enorme impacte económic i social provocat per la Covid-19.

Com és preceptiu, ha d’assenyalar-se també que aquest decret llei no afecta l’ordenament de les institucions bàsiques de l’Estat, els drets, deures i llibertats dels ciutadans regulats en el títol I de la Constitució, el règim de les comunitats autónomes ni el dret electoral general i que a la vista del que s’ha exposat anteriorment, hi concorren les circumstàncies d’extraordinària i urgent necessitat, establides per l’article 44.4 de l’Estatut d’Autonomia de la Comunitat Valenciana com a pressupósits habilitadors per a recórrer a l’instrument jurídic del decret llei.

Aquesta norma s’articula sobre els principis de necessitat, eficàcia, eficiència, proporcionalitat, seguretat jurídica i transparència, previstos en l’article 129 de la Llei 39/2015, d’1 d’octubre, del procediment administratiu comú de les administracions públiques. En virtut dels principis de necessitat i eficàcia, aquest decret llei es justifica per raons d’interés general, ja que, tal com s’ha indicat anteriorment, pretén esmorteir l’impacte d’aquesta crisi sense precedents en les persones físiques i jurídiques obligades a la suspensió de l’activitat dels establiments públics d’oci nocturn que exploten en virtut de l’aplicació de l’acord del Consell Interterritorial de Salut, acord que ha derivat en la suspensió de la seua activitat durant ja un prolongat període de temps i sense aparença que aquest finalitze en el curt termini. Quant al principi de transparència, i atés que es tracta d’un decret llei promogut per raons d’extraordinària urgència de caràcter social i económic, s’ha prescindit en l’elaboració del tràmit de consulta, audiència i informació pública, d’acord amb el que disposa l’article 133, apartat 4, de la Llei 39/2015, d¡1 d’octubre, del procediment administratiu comú de les administracions públiques.

Respecte al principi de proporcionalitat, aquest decret llei conté la regulació imprescindible per a atendre les necessitats a les quals es dirigeix, mitjançant l’establiment d’ajudes directes a les persones físiques i jurídiques abans indicades els establiments públics d’oci nocturn de les quals estiguen situats en l’àmbit territorial de la Comunitat Valenciana.

Amb la finalitat de garantir el principi de seguretat jurídica, el contingut d’aquest decret llei és coherent amb la resta de l’ordenament jurídic nacional i de la Unió Europea.

En definitiva, es pretén donar resposta a una realitat sobrevinguda en una situació d’emergència, mitjançant l’actuació conjunta i coordinada de les administracions públiques de la Comunitat Valenciana.

En la tramitació del decret llei, s’ha seguit el procediment establit, i s’han emés els informes preceptius.

Per tot aixó, i en virtut del que estableixen els articles 44, 49 i 50 de l’Estatut d’Autonomia i l’article 18.d) de la Llei 5/1983, de 30 de desembre, de la Generalitat, del Consell; a proposta conjunta del president de la Generalitat i de la consellera de Justícia, Interior i Administració Pública, d’acord amb les competències atribuïdes als respectius departaments en els articles 2 i 6 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, prèvia deliberació del Consell, en la reunió de 19 de febrer de 2021,

 

 

DECRETE

 

**Article 1. Objecte i finalitat**

Aquest decret llei té per objecte l’aprovació de mesures extraordinàries per a respondre a l’impacte generat per la crisi sanitària per la Covid-19 en la Comunitat Valenciana, mitjançant l’establiment d’ajudes directes destinades a les persones físiques o jurídiques explotadores d’establiments públics d’oci nocturn de la Comunitat Valenciana.

 

**Article 2. Modalitats d****’ajudes**

En aquest decret llei s’estableixen ajudes directes destinades a les següents tipologies d’establiments públics d’oci nocturn, tipologies que agrupen locals de semblant dimensió, cost circulant i laboral associat i model de gestió:

A. Ajudes directes destinades a les persones físiques o jurídiques explotadores de:

- Pubs

- Cafés cantant

- Cafés concert

- Cafés teatre

 

B. Ajudes directes destines a les persones físiques o jurídiques explotadores de:

- Discoteques

- Sales de ball

- Sales de festa

 

**Article 3. Competència**

L’ordenació i instrucció de les ajudes extraordinàries previstes en aquest decret llei correspondrà a Turisme Comunitat Valenciana en aplicació de la Resolució de 20 de gener de 2021, de la consellera de Justícia, Interior i Administració Pública (DOGV de 22 de gener de 2021) sobre delegació de les competències de promoció, foment i ajudes derivades de Llei 14/2010, de 3 de desembre, d’espectacles públics, activitats recreatives i establiments públics en favor de Turisme Comunitat Valenciana, resolució en la motivació de la qual es destaca que la Generalitat ha acordat abordar mesures económiques destinades a la recuperació dels sectors més afectats per l’obligada paralització de l’activitat a conseqüència de la pandèmia ocasionada per la Covid-19 i que en nom del principi d’agilitat administrativa es considera imprescindible que Turisme Comunitat Valenciana gestione la convocatória i tramitació de la línia d’ajudes directes als establiments públics d’oci nocturn de manera paral·lela a la de la seua própia convocatória d’ajudes a les persones professionals del sector turístic i empreses turístiques que desenvolupen les seues activitats a la Comunitat Valenciana.

En aplicació d’aixó, la concessió de les ajudes serà atorgada per la persona titular de la Secretaria Autonómica de Turisme, en la seua condició de persona titular de la presidència de Turisme Comunitat Valenciana, després de la proposta formulada per la persona titular de la direcció de Turisme Comunitat Valenciana.

 

**Article 4. Finançament******[1]****

1. L’import global màxim de les ajudes a concedir ascendirà a 02.797.865,00 euros, i d’acord amb la previsió de l’últim paràgraf de l’article 168.1.C de la Llei 1/2015, si fora necessària una modificació de crèdits, aquestes ajudes s’imputaran al programa denominat «Ajudes directes oci nocturn per suspensió de l’activitat per Covid-19», del capítol IV del pressupost vigent de l’entitat 22 Turisme Comunitat Valenciana.

2. El crèdit pressupostari per tipologia de beneficiari serà el següent:

– Per a les ajudes dirigides a les persones o entitats beneficiàries corresponents a la tipologia A) indicada en l’article 2 d’aquest decret llei, es destinarà un import global màxim de 6.025.000,00 euros.

– Per a les ajudes dirigides a les persones o entitats beneficiàries corresponents a la tipologia B) indicada en l’article 2 d’aquest decret llei es destinarà un import global màxim de 6.775.000,00 euros.

3. En el supósit de no esgotar-se el crèdit destinat a atendre les sol·licituds presentades per les persones o entitats beneficiàries corresponents a alguna de les tipologies a) o b) abans indicades, el sobrant podrà destinar-se a augmentar l’import global màxim assignat a aquella tipologia per a la qual l’estimació inicial resulte insuficient per a atendre les sol·licituds que compten amb informe favorable peró estiguen condicionades a disposar de major consignació pressupostària.

 

**Article 5. Simplificació administrativa**

1. En la tramitació de l’instrument jurídic de bases reguladores i convocatória en desplegament d’aquest decret llei, així com en la tramitació de la concessió de les ajudes se seguirà el procediment d’urgència, i es reduiran tots els terminis a la meitat, excepte el de presentació de sol·licituds i recursos.

2. Ateses les raons d’interés públic de caràcter económic i social de les ajudes a convocar, a l’elevat nombre de possibles persones beneficiàries i a la finalitat de contribuir a la pervivència de l’oferta d’oci nocturn de la Comunitat Valenciana de les esmentades ajudes, s’exceptua les persones beneficiàries de l’aplicació del requisit de trobar-se al corrent de les obligacions tributàries i de Seguretat Social previst en l’article 13 de la Llei general de subvencions i en l’article 171 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions. Així mateix, tampoc serà aplicable en el pagament d’aquestes ajudes el requisit establit en el paràgraf segon d’apartat 1 de l’article 171 de la Llei 1/2015.

3. En la gestió d’aquests expedients podrà aplicar-se el codi segur de verificació com a signatura electrónica en els actes administratius que es dicten.

 

**Article 6. Entitats col·laboradores**

En aplicació de l’article 12 de la Llei 38/2003, de 17 de novembre, general de subvencions, s’habilita l’órgan concedent de les ajudes a què es refereix l’article 1 d’aquest decret llei, per a designar, com a entitat col·laboradora, aquella que, actuant en nom i per compte d’aquest órgan concedent, entregue i distribuïsca els fons públics a les persones o entitats beneficiàries, o col·labore en la gestió de la subvenció sense que es produïsca l’entrega prèvia i distribució dels fons rebuts, tot aixó en els termes establits en l’article 16.6 de la Llei 38/2003.

 

**Article 7. Funció interventora**

L’activitat de gestió de les subvencions previstes en aquesta norma queda subjecta a l’auditoria pública regulada en els articles 119 i següents de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

 

**Article 8. Bestretes i avals**

Podrà anticipar-se fins al 100% de l’import de la subvenció que en cada cas corresponga sense necessitat de constitució de garanties per part de les persones o entitats beneficiàries, atés l’import, l’objecte i la naturalesa extraordinària de les subvencions.

 

 

DISPOSICIONS ADDICIONALS

 

**Primera. Col·laboració interadministrativa**

A fi de dotar dels instruments necessaris per a la gestió urgent de les ajudes derivades del desplegament d’aquest decret llei i amb criteris de simplificació administrativa, les persones responsables de la gestió de les corresponents ajudes sol·licitaran a la Conselleria de Justícia, Interior i Administració Pública; al Servei públic d’ocupació estatal, SEPE; a la Tresoreria general de la Seguretat social; a l’ajuntament corresponent; i a altres administracions públiques que consideren necessari, les dades imprescindibles per a la seua correcta tramitació, d’acord amb els principis de col·laboració interadministrativa i eficiència en la gestió.

 

**Segona. Finançament**

Les ajudes previstes en aquest decret llei seran susceptibles de finançament a càrrec dels fons que corresponguen a la Comunitat Valenciana procedents dels recursos addicionals REACT-EU, Ajuda a la Recuperació per a la Cohesió i els Territoris d’Europa, que s’apliquen en el marc dels Fons Estructurals del PO FEDER 2014-2020 de la Comunitat Valenciana, mitjançant l’Objectiu Específic REACT-UE 3.2 relatiu al «suport a mesures d’ajuda económica a les regions més dependents dels sectors més afectats per la crisi de la Covid-19», com a part de la resposta de la Unió a la pandèmia de Covid-19.

A aquest efecte, i vinculat al caràcter excepcional de l’objecte i finalitat de les ajudes, mitjançant el corresponent expedient de modificació pressupostària, podran generar-se els crèdits corresponents en l’estat de despeses del pressupost, amb l’informe previ de la direcció general competent en matèria de fons europeus, sense que siguen aplicables els criteris i requisits establits en l’article 50.2 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

 

 

DISPOSICIONS FINALS

 

**Primera. Habilitació per al desplegament reglamentari**

Es faculta el Consell per a adoptar les disposicions necessàries per al desplegament i aplicació d’aquest decret llei.

 

**Segona. Entrada en vigor**

Aquest decret llei entrarà en vigor l’endemà de la publicació en el Diari Oficial de la Generalitat Valenciana.

 

 

València, 19 de febrer de 2021

 

El president de la Generalitat,

XIMO PUIG I FERRER

 

La consellera de Justícia, Interior i

Administració Pública,

GABRIELA BRAVO SANESTANISLAO 

 

 

 

---

****[1]****Els apartats 1 i 2 de l’article 4 es modifiquen per l’article únic del [**Decret llei 10/2021, de 2 de juliol, del Consell**](https://dogv.gva.es/va/eli/es-vc/dl/2021/07/02/10/), de modificació del Decret llei 4/2021, de 19 de febrer, del Consell, de mesures extraordinàries per a la concessió d'ajudes a persones físiques o jurídiques explotadores d'establiments públics d'oci nocturn, per la Covid-19. (DOGV núm. 9121 de 06.07.2021) Ref. Base de dades 006688/2021.


Còpia Permalink ELI